
Uqautigijaujuq
Hivuliqti Akeeagok tungahuktitijuq kanadap havagumanirmun hamani Iqalungni imaup aulaniagun auladjutit havaaghakkut
Hikutirvia 14, 2025 
Nunavunmi-tamaat	
Hivuliqti P.J. Akeeagok tuhaqtitaa una titiraqhimajuq kiudjut kanadap kavamaita havagumanirmun Iqalungni imaup aulaniagut auladjutinun havaaghaq:
“Una tuhaqtidjut naunaijautaujuq akhuungnaqtumik naunaijaunmik Nunavunmi hamanilu Kanadami. Tungahuktitara Angajuqaaqjuaq Carneyip havagumanirmun ilaujut Iqalungni imaup aulaningagut auladjutinun havaaghaq ilaujut kanadami-havaktaujut havaaghat ikajuqtaujut ukunanga Anginirharnun Havaaghanun Havagvianin.
Una ihumaliurut ilitaridjutaujuq hunat Nunavunmiut qangaraaluk ilihimajaat, tapkua maniliurutit Nunavunmi havaaghanun iharianaqtut Kanadap hakugingniinun, aturaanginaqtut ukualu ataniqtuidjutit Ukiuqtaqtumi. Iqalungni imaup aulaningagut auladjutinun havaaghaq nuutirutaujuq maniliunirmun himmautauniaqtuq akitujunun ukualu halumaitut urhuqjuat auladjutait halumajumik, nutaanguqtiqtuq auladjut, ikiklijuumirutaujuq kaasiliit hiamitirutait tpiit, ihuaqhijuumiqhugu pauwatuutinun akiit, havaklugit hivitujumik-kikliqaqtut ikajuutit nunallaaptingnun.
Qujagijumajara Angajuqaaqjuaq Carney ukualu Kanadap Kavamait inmi havaqatigiingnikkut ilitarijumablugulu Minista Rebecca Alty hivuliqhurnirmun ikajungnirmun Kanadap Ukiuqtaqtuani. Qujagijumajatkalu Qikiqtaaluk Kuapaliisiit, ukua Qikiqtani Inuit Katimajiit, ukua Qulliq Alrujaqtuqtunik Ikumadjutiit, ukualu Nunavut Tunngavik Incorporatedhavaqatigiigutainun ukualu uqautigiblugit tautuktuumijaarutitik hivumuuqtinirmun una havaaghaq uvalu ikajuqhugit Nunavunmi anginirhajut kanadami-havaktaujukhanun katimadjutikhat.
Una tuhaqtidjut pidjutaujuq ukpiruhuutaanun una Katujjiluta pitqujaujut napaqtiqlugit iglut, hakugikhijuumiqlugit nunallaat aularaanginaqtut maniliurutit. Nalaumajuq uqautigijaptignun ukiuqtaqtumi ataniqtuidjutinun munaridjutinunlu hanaqidjutinun, havaktauhimajuq havaqatigiingnikkut ukua Nunavut Tunngavik Incorporated, kitut ilitarijaat itqquumajuq ataniqtuidjutit Tunungani qanuriniitigut hakugingniit, aularaanginaqtut ukualu inmikkut-pidjutiqaqtut nunallaat.
Qiniqhimabluta hivuniptingnun, Niriuktunga una aadjikutaa kanadap havagumajaat hivituqjuumirniaqtut aalat kanadami-havaktaujut havaaghat ukualuNTI, ilaujut Grays Bay  Apqutikhaanun Tulakvikhakkullu, una Kivalliq Imarmi-Alrujakkut Atadjut, unalu Qikiqtarjuaq Itijuq Tulakvikhaq. Atautikkut, hapku ahavaaghat pidjutaujut tungavingmun atalirnirmun ukualu munaridjutiqaqtut Ukiuqtaqtumi tamainun Knadamiunun.
Hivuliqtiutiga nungutuq, Qujagijumajatka aghut havaqatigijavut Kavamatkut Kanadami inmi aulahimaaqtumik havaqatigiitutainun ukualu uqautiginikkut havagumajaujut Nunavunmi angiklivallidjutait. Hapingitunga tapkua havatigiiktut hakugikhimahimaaqlutik ataani hivuliqhuqtunun saivaujumik maligaliuqvingmi ukualu qaijumun hivuliqtikhamun ukualu ministaujut."
###
Tuhaqtipkainikkut Uqarvigijakhaq: 
Sima Sahar Zerehi
Atanngujaq Hanaqidjutit Auladjutainun
867-975-5059
szerehi6@gov.nu.ca

Statements are available in Inuktitut, English, Inuinnaqtun and French on www.gov.nu.ca.

